b'\n_START_ARTICLE_\nPaulus Potter\n_START_PARAGRAPH_\nPaulius Poteris (ol. Paulus Potter, Paulus Poetter, 1625 m. lapkri\xc4\x8dio 25 d.(?), Enkheizenas, Nyderlandai\xc2\xa0\xe2\x80\x93 1654 m. sausio 17 d. (?), Amsterdamas)\xc2\xa0\xe2\x80\x93 XVII a. Nyderland\xc5\xb3 tapytojas ir grafikas. Daugiausiai k\xc5\xabr\xc4\x97 kaimo peiza\xc5\xbeus su gyvuliais.\n_START_SECTION_\nBiografija\n_START_PARAGRAPH_\nPaulius Poteris gim\xc4\x97 Enkheizene. Pakrik\xc5\xa1tytas 1625 m. lapkri\xc4\x8dio 25 d. Jis buvo kil\xc4\x99s i\xc5\xa1 meninink\xc5\xb3 \xc5\xa1eimos. T\xc4\x97vas Pieter Simonsz Potter (1600\xe2\x80\x931652) buvo menininkas, motina Aaltje Paulusdr Bartsius buvo tapytojo Willem Bartsius sesuo. 1631 m. \xc5\xa1eima persik\xc4\x97l\xc4\x97 \xc4\xaf Amsterdam\xc4\x85. Paulius Poteris mok\xc4\x97si pas t\xc4\x97v\xc4\x85 ir, tik\xc4\x97tina, pas tapytoj\xc4\x85 Claes Moeyaert (1590/1591\xe2\x80\x931655). 1642 m. Poterio vardas pamin\xc4\x97tas tarp Harlemo tapytojo Jacob de Wet (1610\xe2\x80\x93apie 1675) mokini\xc5\xb3. V\xc4\x97liau Paulius Poteris persikraust\xc4\x97 \xc4\xaf Delft\xc4\x85, kur 1646 m. rugpj\xc5\xab\xc4\x8dio 6 d. \xc4\xaftrauktas \xc4\xaf vietos tapytoj\xc5\xb3 gildijos narius. 1647 m. jo \xc5\xa1eima persikraust\xc4\x97 \xc4\xaf Hag\xc4\x85 (ten dokumentuotas sesers krik\xc5\xa1tas) ir pats Paulius Poteris 1649 m. pa\xc5\xbeym\xc4\x97tas vietos tapytoj\xc5\xb3 gildijos \xc4\xafra\xc5\xa1uose. 1650 m. liepos 3 d. Paulius Poteris ved\xc4\x97 Adriana Balcken Eynde, Hagos miesto architekto dukter\xc4\xaf. 1649 \xe2\x88\x92 1652 m. Paulius Poteris nuomavosi nam\xc4\x85, kuriame anks\xc4\x8diau gyveno Janas van Gojenas (1596\xe2\x88\x921656)._NEWLINE_Gali b\xc5\xabti, kad su savo \xc5\xbemonos t\xc4\x97vo tarpininkavimu Paulius Poteris prad\xc4\x97jo gauti u\xc5\xbesakym\xc5\xb3 tapybos darbams i\xc5\xa1 Amalia van Solms, princo Frederiko Hendriko Oranie\xc4\x8dio na\xc5\xa1l\xc4\x97s. \xc5\xbdinoma, kad Poteris nutap\xc4\x97 vien\xc4\x85 paveiksl\xc4\x85 jai, bet pilnai u\xc5\xbesakym\xc5\xb3 ne\xc4\xafgyvendino, nes 1651 m. jis buvo paduotas \xc4\xaf teism\xc4\x85 d\xc4\x97l paveiksl\xc5\xb3 nepristatymo. Iki 1652 m. gegu\xc5\xbe\xc4\x97s 1 d. Paulius Poteris gr\xc4\xaf\xc5\xbeo \xc4\xaf Amsterdam\xc4\x85 daktaro Nikolo Tulpo kvietimu (to paties, kuris buvo susij\xc4\x99s su Rembrantu ir pavaizduotas paveiksle \xe2\x80\x9eDaktaro Nikolo Tulpo anatomijos pamoka\xe2\x80\x9c). Jis nutap\xc4\x97 daktaro s\xc5\xabnaus Dirko Tulpo viso \xc5\xabgio portret\xc4\x85 ant \xc5\xbeirgo. Paulius Poteris greit po to mir\xc4\x97 nuo tuberkulioz\xc4\x97s. Palaidotas Amsterdamo Nieuwezijdskapel 1654 m. sausio 17 d. Pauliaus Poterio k\xc5\xabryboje dominuoja kaimo vaizdai su gyvuliais. Jis laikomas vienu pirm\xc5\xb3j\xc5\xb3 meninink\xc5\xb3, kurie k\xc5\xabr\xc4\x97 savoti\xc5\xa1kus gyvuli\xc5\xb3 \xe2\x80\x9eportretus\xe2\x80\x9c. Jis paruo\xc5\xa1\xc4\x97 apie 25 ofortus gyvuli\xc5\xb3 tematika. Paulius Poterio mokiniai ne\xc5\xbeinomi, tapytojas Karel Dujardin (apie 1622\xe2\x88\x921678) patyr\xc4\x97 jo \xc4\xaftak\xc4\x85. \xc5\xbdymiausiu Poterio paveikslu minimas nat\xc5\xabralaus dyd\xc5\xbeio galvij\xc4\x85 vaizduojantis \xe2\x80\x9eBulius\xe2\x80\x9c (kitaip \xe2\x80\x9eJautis\xe2\x80\x9c, Hagos Mauricheise).'